遊落星寺
作者：李綱
朝代：宋

paragraphs: 一氣升沉誰所肇，隕星爲石古不少。
羣川會處渺無涯，墜此精堅鎮江表。
坐令釋子開梵宫，棟宇規摹浮玉小。
窈窕樓臺四面通，洶湧波濤千柱㒟。
我來端是好幽奇，一葉飄然陵漭渺。
初疑牛女在銀潢，更訝靈槎經畢昴。
星房月殿夜沉沉，水色天容秋杳杳。
恍如清夢到天門，欲駕颷輪憇蓬島。
塵世喧囂那易得，幻境去來何日了。
心閒境寂付幽人，衲被蒙頭任昏曉。